司竹監燒葦園因召都巡檢柴貽勖左藏以其徒會獵園下
作者：蘇軾
朝代：宋

paragraphs: 官園刈葦留枯槎，深冬放火如紅霞。
枯槎燒盡有根在，春雨一洗皆萌芽。
黄狐老兔最狡捷，賣侮百獸常矜誇。
年年此厄竟不悟，但愛蒙密爭來家。
風迴焰卷毛尾熱，欲出已被蒼鷹遮。
野人來言此最樂，徒手曉出歸滿車。
巡邊將軍在近邑，呼來颯颯從矛叉。
戍兵久閑可小試，戰鼓雖凍猶堪撾。
雄心欲搏南澗虎，陣勢頗學常山蛇。
霜乾火烈聲暴野，飛走無路號且呀。
迎人截來砉逢箭，避犬逸去窮投罝。
擊鮮走馬殊未厭，但恐落日催棲鴉。
弊旗仆鼓坐數獲，鞍掛雉兔肩分麚。
主人置酒聚狂客，紛紛醉語晚更譁。
燎毛燔肉不暇割，飲啖直欲追羲媧。
青丘雲夢古所咤，與此何啻百倍加。
苦遭諫疏說夷羿，又被詞客嘲淫奢。
豈如閑官走山邑，放曠不與趨朝衙。
農工已畢歲云暮，車騎雖少賓殊嘉。
酒酣上馬去不告，獵獵霜風吹帽斜。